Yhteinen ehdotus NEUVOSTON ASETUS tietyistä Sudaniin kohdistuvista rajoittavista toimenpiteistä annetun neuvoston asetuksen (EY) N:o 131/2004 muuttamisesta /* KOM/2011/0718 lopullinen - 2011/0318 (NLE) */





PERUSTELUT 1. Sudaniin ja Etelä-Sudaniin kohdistettavista rajoittavista toimenpiteistä 18. heinäkuuta 2011 annetulla neuvoston päätöksellä 2011/423/YUTP kumotaan yhteinen kanta 2005/411/YUTP ja muutetaan rajoittavien toimenpiteiden soveltamisalaa sen huomioon ottamiseksi, että itsenäistymisestä tammikuussa 2011 järjestetyn kansanäänestyksen tuloksena on syntynyt Etelä-Sudanin valtio. 2. Sen vuoksi neuvoston asetusta (EY) N:o 131/2004 olisi muutettava. 2011/0318 (NLE) Yhteinen ehdotus NEUVOSTON ASETUS tietyistä Sudaniin kohdistuvista rajoittavista toimenpiteistä annetun neuvoston asetuksen (EY) N:o 131/2004 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan 1 kohdan, ottaa huomioon Sudaniin ja Etelä-Sudaniin kohdistettavista rajoittavista toimenpiteistä sekä yhteisen kannan 2005/411/YUTP kumoamisesta 18 päivänä heinäkuuta 2011 annetun neuvoston päätöksen 2011/423/YUTP[1], ottaa huomioon unionin ulkoasioiden ja turvallisuuspolitiikan korkean edustajan ja komission yhteisen ehdotuksen, sekä katsoo seuraavaa: (1) Neuvosto hyväksyi 30 päivänä toukokuuta 2005 yhteisen kannan 2005/411/YUTP[2] Sudania koskevista rajoittavista toimenpiteistä. (2) Neuvosto hyväksyi 18 päivänä heinäkuuta 2011 päätöksen 2011/423/YUTP Sudaniin ja Etelä-Sudaniin kohdistettavista rajoittavista toimenpiteistä sekä yhteisen kannan 2005/411/YUTP kumoamisesta. Päätöksellä 2011/423/YUTP muutettiin kumotulla yhteisellä kannalla 2005/411/YUTP käyttöön otettujen rajoittavien toimenpiteiden soveltamisalaa. (3) Sen vuoksi neuvoston asetusta (EY) N:o 131/2004 olisi muutettava, ON HYVÄKSYNYT TÄMÄN ASETUKSEN: 1 artikla Muutetaan neuvoston asetus (EY) N:o 131/2004 seuraavasti: 1. Korvataan asetuksen nimi seuraavasti: ”Neuvoston asetus (EY) N:o 131/2004, annettu 26 päivänä tammikuuta 2004, tietyistä Sudaniin ja Etelä-Sudaniin kohdistuvista rajoittavista toimenpiteistä. ”. 2. Korvataan 2 artikla seuraavasti: ”2 artikla Kielletään a) sellaisen teknisen avun myöntäminen, myynti, toimitus tai siirto, joka liittyy sotilastoimintaan tai aseiden ja kaikenlaisten niihin liittyvien tarvikkeiden, mukaan lukien ampuma-aseiden ja -tarvikkeiden, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien toimitukseen, valmistukseen, huoltoon ja käyttöön, suoraan tai epäsuorasti Sudanissa tai Etelä-Sudanissa oleville henkilöille, yhteisöille tai elimille tai käytettäväksi Sudanissa tai Etelä-Sudanissa; b) sotilastoimintaan liittyvän rahoituksen tai rahoitustuen, mukaan lukien erityisesti avustusten, lainojen ja vientiluottovakuutusten, myöntäminen aseiden ja niihin liittyvien tarvikkeiden myyntiin, toimitukseen, siirtoon tai vientiin taikka niihin liittyvän teknisen avun myöntämiseen, myyntiin, toimitukseen tai siirtoon suoraan tai epäsuorasti Sudanissa tai Etelä-Sudanissa oleville henkilöille, yhteisöille tai elimille tai käytettäväksi Sudanissa tai Etelä-Sudanissa.”. 3. Korvataan 5 artikla seuraavasti: ”5 artikla Mitä 2 ja 3 artiklassa säädetään ei sovelleta sellaiseen suojavaatetukseen, mukaan lukien luodinkestävät liivit ja sotilaskypärät, jota Yhdistyneiden Kansakuntien henkilökunta, unionin tai sen jäsenvaltioiden henkilökunta, tiedotusvälineiden edustajat sekä humanitaarisessa työssä ja kehitysyhteistyössä toimivat työntekijät ja avustava henkilökunta vievät tilapäisesti Sudaniin tai Etelä-Sudaniin yksinomaan henkilökohtaiseen käyttöönsä.”. 2 artikla Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä […]. Neuvoston puolesta Puheenjohtaja […] [1] EUVL L 188, 19.7.2011, s. 20. [2] EUVL L 139, 2.6.2005, s. 25.